乍晴觀蜂房戲占
作者：鄭清之
朝代：宋

paragraphs: 蜜蜂家計千頭奴，日併花課供蜜租。
粉紅黄白各本色，擁腫雙脚尻爲車。
採花歸來不知數，一一到門如合繻。
方春乳房湧金屋，子弟分王遣之國。
廣輪處處成甘州，饞口嚌嚅不遺力。
蜜脾割盡刲蠟膚，畢歲辛勤用謀食。
秋深冬早未見春，嗅芳咀華來藻蘋。
釀成餱糧香滿室，日日飽衙知愛君。
問誰食蜜還主臣，阜財富國今何人。